Escena Erasmus UV s’emporta la identitat europea a Alacant, València i Castelló en l’última gira del 2024

## Escena Erasmus UV s’emporta la identitat europea a Alacant, València i Castelló en l’última gira del 2024

Una escena de l'obra 'Qui sóc jo quan ningú em mira' d'Escena Erasmus UV. FOTO: MIGUEL LORENZO.

Escena Erasmus de la Universitat de València, Premi d’Honor de les Arts Escèniques Valencianes 2023, va acomiadar l’any amb la Gira Autonòmica del Desembre Europeu 2024 que va tindre lloc a Alacant, València i Castelló els dies 3, 4 i 5, respectivament, i que portà per última vegada als escenaris l’obra ‘Qui sóc jo quan ningún em mira’.

Es tractava del quinzé espectacle del projecte teatral universitari, escrit per **Anna Marí** i **Daniel Tormo**, amb direcció de **Josep Valero**, el qual reflexiona sobre la identitat personal i col·lectiva: “Perquè, què és allò que ens defineix? Què és el que fa que ens sentim part d’un poble, d’un país, d’un equip de futbol, d’una ideologia, d’una comunitat de persones, d’algun lloc?”, diu la sinopsi.

“A partir dels testimonis i reflexions de les actrius i actors provinents de cinc estats diferents, ‘Qui soc jo quan ningú em mira’ medita sobre qui som i per què en un món convuls, amenaçat per l’horror de la guerra, la mentida i l’absolutisme però també per l’individualisme, l’autocensura i la projecció distorsionada del “jo” al món virtual”, assenyalava Valero. Un argument que ha guanyat força especialment en aquests moments després de la catàstrofe humana i mediambiental causada per la DANA del passat 29 d’octubre al territori valencià.

L'obra es representà, amb la col·laboració de la Conselleria d’Educació, Cultura, Universitats i Ocupació de la Generalitat Valenciana, per última vegada i en tres ocasions més a:

* Dimarts, 3 de desembre, 19:30 hores, Teatre Arniches d’Alacant, amb entrada lliure
* Dimecres, 4 de desembre, 19 hores, Teatre El Musical de València, amb entrada gratuïta amb invitació
* Dijous, 5 de desembre, 12 hores, Teatre Principal de Castelló, amb entrada lliure

**Desembre Europeu 2024: Ciao Bologna**  
La Gira Autonòmica a València s’emmarcava dins de la programació del Desembre Europeu 2024 que en la present edició està dedicat a l’agermanament entre les ciutats de València i Bolonya, una relació de cooperació i confiança que començà amb un pacte d’amistat el 1976 per a consolidar-se quatre anys més tard.

En aquest sentit, el vicerector d’Internacionalització i Multilingüisme de la Universitat de València, **Carles Padilla**, reconeixia que “és una gran notícia que Escena Erasmus UV participe un any més en el Desembre Europeu” i destacava “els valors europeus de la solidaritat i la inclusió, i el respecte a la multiculturalitat i la diversitat” que mostra el projecte universitari en el seu treball escènic, esdevenint així “un dels millors ambaixadors de la Universitat a Europa i arreu el món”.

Per la seua banda, la vicerectora de Cultura i Societat de la Universitat de València, **Ester Alba**, va celebrar la tasca de projectes com el d’Escena Erasmus UV el qual fa possible que, “a través de les Arts Escèniques, el diàleg i la dansa, puguen cohabitar diferents cultures, reivindicar justícia social en igualtat d’oportunitats i facilitar l’accessibilitat de la cultura a totes les persones”. I és que, al seu juí, “és de vital importància introduir les Arts Escèniques en la formació integral de l’estudiantat universitari i refermar, d’aquesta manera, que la cultura és una part essencial del creixement personal, també dins de la Universitat”.

La Gira Autonòmica tancà, doncs, el cercle que es va obrir aquest estiu amb el projecte Les Europes Menudes de la mà de la Diputació de València i la Gira de l’IVAJ amb una itinerància per 14 municipis de la Comunitat. “Després de l’exitosa gira a l’estiu, és una gran alegria que es torne a reunir l’elenc del curs passat, estudiants Erasmus 2023-2024, que tornen a València per a trobar-se de nou, actuar davant de nosaltres i conéixer els companys d’aquest curs, que protagonitzaran la gira 2025”, remarcava el vicerector Carles Padilla.

Escena Erasmus UV s’enquadra dins del marc d’internacionalització de la Universitat de València, la qual continua sent la primera destinació d’Europa en recepció d’estudiantat Erasmus, i des de fa 15 anys ha representat els seus projectes teatrals, protagonitzats per estudiants Erasmus, en més de 300 espais diferents i en festivals de teatre com els d’Almagro, Olite, Olmedo, Elx, Internacional de Santander, Alcalá, o en la Comissió Europea a Brussel·les.

A més, com a resultat de qualitat i èxit, Escena Erasmus UV ha estat reconegut en diverses ocasions des de l’any 2011 en què va rebre el **Premi Carlemany de la Joventut** del Parlament Europeu; el 2018 va guanyar la **Menció d’Honor del Premi ‘Spotlight on Heritage in Culture and the Arts’** de la Lliga Europea d’Empreses d’Arts Escèniques a Brussel·les; el **Premi AVETID 2019** al millor projecte teatral valencià; el 2021, la **Distinció “Lluís Vives”-Premi 9 d’Octubre** del Consell de la Generalitat per l’aportació valenciana a la construcció europea; i el 2023, el **Premi d’Honor de les Arts Escèniques Valencianes** de l’Institut Valencià de Cultura-GVA.

Arxivat en:

, Arts escèniques
, Escena Erasmus
, Fundació General UV
, Centre de documentació europea
, Erasmus al territori

## Altres Notícies

La Nau de la Universitat es vist de blanc i negre en una obra teatral per a recordar Lluís Alcanyís, 'el metge de València'

Arranca a la Safor la gira d’Escena Erasmus UV i la Diputació de València amb ‘Un instant de bellesa’

ASSAIG-Grup de Teatre de la UV debuta amb el seu primer drama a La Nau, ‘El Far’, una adaptació de l’obra d’Octavi Egea

Cercar

## Cerca avançada

Tipus
Cultura - Altres activitatsCultura - CinemaCultura - Congressos i jornadesCultura - Conferències i debatsCultura - ExposicionsCultura - LletresCultura - MúsicaCultura - PatrimoniCultura - Premis i convocatòriesCultura - Arts escèniquesEsportsEstudisInstitucionalRecercaCultura - Universitat-Societat

---

Formats
EntrevistaOpinióReportatge

Per data (format: dd/mm/aaaa)
Del
Al

S'ha d'omplir els dos camps

Cercar
Cercar